KSUT-studente op borgtog vrygelaatKaapse Skiereiland Universiteit van Tegnologie (KSUT) Foto: Facebook/CPUT Altesaam 25 studente wat verlede week in hegtenis geneem is in verband met gewelddadige betogings by die Bellville-kampus van die Kaapse Skiereiland Universiteit vir Tegnologie (KSUT), het Woensdag in die hof verskyn. Die studente is vrygelaat op borgtog van R3 000 elk. Die staat het agtergrondinligting bekom van die studente en bepaal dat nie een van hulle enige vorige oortredings begaan het of dat daar uitstaande lasbriewe of hangende kriminele sake teen hulle aanhangig is nie. Die studente het voor landdros Ronald Rickerts verskyn wat hulle gewaarsku het om glad nie weer die kampus te betree voor die saak afgehandel is nie, buiten om eksamens af te lê. Hulle is ook gewaarsku om nie aan enige verdere studentebetogings deel te neem nie, en indien hulle aan betogings sou deelneem, sal hulle in aanhouding bly tot die saak afgehandel is. Indien hulle weer in hegtenis geneem sou word, sal geen hof in die land hulle weer op borgtog vrylaat nie, het die landdros gewaarsku. Altesaam 24 lede van die groep staan tereg op aanklag van openbare geweld en een persoon, wat glo met ŉ petrolbom betrap is, staan tereg op aanklag van die besit van ŉ ploftoestel. Hulle moet op 28 November weer in die hof verskyn.